Sonic (χαρακτήρας)

Ο Sonic The Hedgehog (ιαπωνικά: ソニック・ザ・ヘッジホッグ, Χέπμπορν: Sonikku za Hejjihoggu) είναι ο βασικός πρωταγωνιστής της σειράς βιντεοπαιχνιδιών Sonic The Hedgehog που κυκλοφορεί από την εταιρεία Sega. Ο Sonic, πέρα από βιντεοπαιχνίδια, έχει πρωταγωνιστήσει και σε αρκετά κόμικς και κινούμενα σχέδια. Το πρώτο παιχνίδι της σειράς κυκλοφόρησε στις 23 Ιουνίου του 1991, με σκοπό η Sega να βρει έναν ήρωα που θα αντικαταστήσει την πρώην μασκότ της, Alex Kidd, και να ανταγωνιστεί την επιτυχία του Mario και του Link, μασκότ της αντίπαλης Nintendo.

Από τότε ο Sonic έχει αναγνωριστεί ως η επίσημη μασκότ της Sega και ένας από τους πιο γνωστούς χαρακτήρες βιντεοπαιχνιδιών, με πωλήσεις βιντεοπαιχνιδιών που φτάνουν τα 70 εκατομμύρια παγκοσμίως. Είναι δημιούργημα του καλλιτέχνη Ναότο Οσίμα, του σχεδιαστή Χιροκάζου Γιασουχάρα και του προγραμματιστή Γιούτζι Νάκα.

Βιογραφία 

Ο Sonic είναι ένας 16χρονος μπλε ανθρωπόμορφος σκαντζόχοιρος, παρόλα αυτά θεωρεί τον εαυτό του πολεμικό ελικόπτερο. Αγαπάει την ελευθερία και δεν μπορεί να αφήσει κάποιον αβοήθητο. Είναι ο πιο γρήγορος σκαντζόχοιρος στον κόσμο, καθώς τρέχει γρηγορότερα και από τον ήχο. Ο Sonic αγαπάει την ταχύτητά του και του αρέσει να ταξιδεύει συνεχώς με αυτήν, αλλά και με τους φίλους του. Το αγαπημένο του φαγητό είναι τα τσίλι ντογκ. Το παρατσούκλι του είναι η "Μπλε Αστραπή" (The Blue Blur) και μπορεί να μεταμορφωθεί στη μορφή Super Sonic χρησιμοποιώντας και τα 7 Σμαράγδια του Χάους (Chaos Emeralds).

Ο κολλητός του είναι ο Miles «Tails» Prower, μια πορτοκαλί αλεπού με δύο ουρές. Η Amy Rose, ένα κορίτσι σκαντζόχοιρος, είναι τρελά ερωτευμένη μαζί του, κηρύσσοντας τον εαυτό της κοπέλα του, παρόλο που εκείνος συχνά προσπαθεί να την αποφύγει. Ο δεύτερος σύμμαχός του είναι ο Knuckles, μια έχιδνα από το Αγγελικό Νησί, ο οποίος αρχικά παρουσιάστηκε σαν αντίπαλος. Κύριος εχθρός του είναι ο Δρ. Eggman (Πραγματικό Όνομα Ivo Robotnik), ένας τρελός επιστήμονας και εφευρέτης δολοφονικών ρομπότ, όπως ο Metal Sonic, ο ρομποτικός σωσίας του πρωταγωνιστή. Άλλοι φίλοι και σύμμαχοί του είναι οι σκαντζόχοιροι Shadow και Silver, η νυχτερίδα Rouge, η γάτα Blaze, η ομάδα Ντετέκτιβ Chaotix και πολλοί ακόμα.

Γεννήθηκε στις 23 Ιουνίου στη Νήσο των Χριστουγέννων. Πολύ λίγα είναι γνωστά για τη ζωή του Sonic πριν τις περιπέτειές του στα 15. Είναι άγνωστο πώς απέκτησε τη χαρακτηριστική του ταχύτητα ή πώς γνώρισε τον κύριο του εχθρό, Δρ. Eggman, ωστόσο πιθανότατα γνωρίστηκαν πριν το πρώτο παιχνίδι.

Sonic ο Σκαντζόχοιρος (1991) 

Ο Δρ. Eggman (ή Δρ. Ivo Robotnik στις δυτικές χώρες) εισβάλλει στο Νότιο Νησί (South Island), απαγάγοντας τα μικρά ζώα για να δώσει ενέργεια στα ρομπότ του και αναζητώντας τα 6 Σμαράγδια του Χάους. Ο Sonic διαπερνά τις όλο και πιο μηχανοποιημένες ζώνες του νησιού, απελευθερώνοντας τα ζώα, πολεμώντας τον Eggman στο Αυγο-κίνητο (Egg Mobile) του και βρίσκοντας πρώτος τα Σμαράγδια. Αφού νικήσει τον Eggman στην κύρια βάση του, επιστρέφει στη Ζώνη Green Hill. Εκεί, τα Σμαράγδια του Χάους αρχίζουν να αντιδρούν μεταξύ τους και τον Sonic και μετά εξαφανίζονται.

Sonic ο Σκαντζόχοιρος 2 
Στον ελεύθερο του χρόνο, ο Sonic πετάει με το δικινητήριο αεροπλάνο του, τον Σίφωνα (Tornado) πάνω από ένα νέο για εκείνον νησί, το Δυτικό Νησί (West Side Island). Αφού προσγειώνεται, γνωρίζει μία μικρή αλεπού με δύο ουρές, τον Miles Prower, ή Tails, ο οποίος σύντομα γίνεται ο καλύτερος του φίλος. Ταυτόχρονα όμως, ο Δρ. Eggman εισβάλλει στο νησί, καθώς έχει εντοπίσει σε αυτό όλα τα Σμαράγδια του Χάους, ανακαλύπτοντας ακόμα την ύπαρξη ενός χαμένου 7ου Σμαραγδιού. Ο Sonic και ο Tails βρίσκουν 6 από τα 7 Σμαράγδια και κυνηγούν τον Eggman, απελευθερώνοντας ζωάκια από εχθρικά ρομπότ, έως τη Μητρόπολή του, με τον επιστήμονα όμως να το σκάει με το αερόπλοιο του. Οδηγώντας τον Σίφωνα, ο Tails βοηθάει τον Sonic να ξαναφτάσει τον Eggman, o οποίος το ξανασκάει χρησιμοποιώντας μια ρουκέτα, στην οποία όμως ο Sonic προλαβαίνει να επιβιβαστεί. Οι δύο αντίπαλοι φτάνουν στη διαστημική βάση Αυγό του Θανάτου (Death Egg), μία αναφορά στο Άστρο του Θανάτου από τον Πόλεμο των Άστρων, το οποίο αντλεί ενέργεια από το 7ο Σμαράγδι του Χάους. Ο Sonic νικάει μια μισοτελειωμένη μηχανική ρέπλικα του, τον Mecha Sonic (ή Silver Sonic ή Robo Sonic), κλέβοντας το τελευταίο σμαράγδι, και καταστρέφοντας τον τεράστιο εξωσκελετό του Eggman, το Ρομπότ του Αυγού του Θανάτου. Ο Sonic πηδάει από τη διαστημική βάση, η οποία αρχίζει να πέφτει προς τον πλανήτη. Προσπαθώντας να βρει κάποιο τρόπο να σώσει τον εαυτό του, δέχεται τη δύναμη των Σμαραγδιών και επιτυγχάνει για πρώτη φορά τη μεταμόρφωση του στον Super Sonic. Ο Tails, ο οποίος είχε αναγκαστεί να προσγειωθεί λόγω εχθρικών πυρών, βλέπει τα πάντα να συμβαίνουν από το Δυτικό Νησί και, αφού κάνει τις απαραίτητες επιδιορθώσεις, φτάνει στο πλευρό του Sonic, ο οποίος γυρνάει στην κανονική του μορφή.

Sonic ο Σκαντζόχοιρος 3 και Sonic & Knuckles 
Το Αυγό του Θανάτου, βρισκόμενο σε πορεία σύγκρουσης με τον πλανήτη, πέφτει πάνω σε ένα ιπτάμενο νησί, γνωστό ως Αγγελικό Νησί (Angel Island), το οποίο με τη σειρά του πέφτει στον ωκεανό. Ο Sonic και ο Tails πετάνε στην τοποθεσία, με τον Sonic να γίνεται ανυπόμονος και να γίνεται Super για να φτάσει πιο γρήγορα. Προτού όμως προλάβει να συνηθίσει το περιβάλλον, δέχεται ένα ισχυρό χτύπημα από τον Knuckles την Έχιδνα, τον προστάτη του Νησιού, χάνοντας έτσι τη Super μορφή του και τα Σμαράγδια, τα οποία ο Knuckles κλέβει. Ο Sonic και ο Tails καταστρέφουν ρομπότ και απελευθερώνουν μικρά ζώα, με εμπόδιο όχι μόνο τον Eggman, αλλά και τον Knuckles, φτάνοντας στη Βάση Εκτόξευσης (Launch Base) του Αυγού του Θανάτου. Ο Eggman τους καθυστερεί αρκετά για να επιτύχει την εκτόξευση της διαστημικής του βάσης, ο Sonic και ο Tails όμως κλέβουν το Αυγο-κίνητο του και την καταρρίπτουν προτού προλάβει να υψωθεί αρκετά, πέφτοντας πάλι στο Αγγελικό Νησί.

Με τους δύο να προσγειώνονται στην άλλη άκρη του νησιού λόγω της μάχης τους με τον Eggman, o Sonic και ο Tails διασχίζουν και πάλι το νησί, φτάνοντας στο ηφαιστειογενείς κέντρο του. Το Αυγό του Θανάτου ενεργοποιείται ενώ ο Sonic αντιμετωπίζει τον Knuckles στο Κρυφό Παλάτι (Hidden Palace). Η μάχη τους όμως διακόπτεται από τον Eggman, ο οποίος κλέβει το Υπέρτατο Σμαράγδι (Master Emerald), το οποίο μπορεί να ελέγξει τα άλλα σμαράγδια και δίνει στο Αγγελικό Νησί την ιδιότητα του να αιωρείται. Ο Knuckles απαιτεί από τον επιστήμονα να το επιστρέψει, ο οποίος όμως τον αγνοεί και, χρησιμοποιώντας τα εκτεθειμένα καλώδια του Αυγο-κίνητου, του προκαλεί ηλεκτροπληξία. Εξουθενωμένος, ο Knuckles καταλαβαίνει ότι ο Eggman τον κορόιδεψε και οδηγεί τον Sonic και τον Tails σε μια πλατφόρμα τηλεμεταφοράς για το Ουράνιο Άσυλο (Sky Sanctuary). Βλέποντας το Αυγό του Θανάτου να υψώνεται χάρη στη δύναμη του Υπέρτατου Σμαραγδιού, o Sonic και ο Tails τρέχουν μέσα από το Άσυλο, πολεμώντας έναν αναβαθμισμένο Mecha Sonic και φτάνοντας τη διαστημική βάση την τελευταία δυνατή στιγμή. Καταστρέφοντας την τεράστια καινούρια εκδοχή του Ρομπότ του Αυγού του Θανάτου και με τη βάση να καταρρέει γύρω τους, ο Eggman προσπαθεί να το σκάσει με το Υπέρτατο Σμαράγδι και ένα μικρότερο Ρομπότ Αυγού Θανάτου. Ο Sonic, έχοντας και πάλι βρει τα Σμαράγδια του Χάους στις προηγούμενες Ζώνες, γίνεται Super Sonic, καταστρέφοντας το ρομπότ και παίρνοντας πίσω το Υπέρτατο Σμαράγδι στιγμές πριν τα Σμαράγδια του Χάους εξαφανιστούν και πάλι και εκείνος επιστρέψει στη φυσιολογική του μορφή. Ο Tails, οδηγώντας για άλλη μία φορά τον Ανεμοστρόβιλο, πιάνει τον Sonic και το γιγάντιο Σμαράγδι, με τους δύο να το επιστρέφουν στον νέο τους σύμμαχο Knuckles και να αποχωρούν από το Αγγελικό Νησί όσο αυτό επιστρέφει στον ουρανό.

Sonic ο Σκαντζόχοιρος CD 
Ο Μικρός Πλανήτης (Little Planet) είναι ένα ξεχωριστό ουράνιο σώμα το οποίο εμφανίζεται πάνω από τη Λίμνη του Ποτέ (Never Lake) έναν μήνα κάθε χρόνο. Ο Sonic αποφασίζει να τον επισκεφθεί στον ελεύθερό του χρόνο, τον βρίσκει όμως αλυσοδεμένο σε ένα βουνό με το πρόσωπο του Eggman σκαλισμένο επάνω του. Ο Μικρός Πλανήτης αποτελεί την τοποθεσία των 7 Λίθων του Χρόνου, που προκαλούν τις διάφορες χρονικές ανωμαλίες του. Ο Sonic, τρέχοντας πάνω στη γιγάντια αλυσίδα, φτάνει στην επιφάνεια του Μικρού Πλανήτη. Εκεί γνωρίζει την Amy Rose, έναν Ροζ Σκαντζόχοιρο, η οποία, έχοντας ακούσει για τις διάφορες περιπέτειες του Sonic και αναπτύσσοντας αισθήματα για αυτόν, έμαθε χρησιμοποιώντας τις Κάρτες Ταρώ της ότι πρόκειται να τον γνωρίσει στον Μικρό Πλανήτη. Σύντομα, όμως, πέφτει θύμα απαγωγής από το πιο επικίνδυνο δημιούργημα του Δρ. Eggman: τον Metal Sonic, μια τέλεια αντιγραφή του Sonic φτιαγμένη με μόνο σκοπό να αποδείξει την ανωτερότητα της. Ο Sonic, ταξιδεύοντας εμπρός και πίσω στον χρόνο του Μικρού Πλανήτη, τελικά αποτυγχάνει να αποτρέψει την εισβολή του Eggman. Στο κακό μέλλον της Ζώνης Stardust Speedway, αγωνίζεται με τον Metal Sonic, τον οποίο καταφέρνει να νικήσει και τον οποίο ο Eggman κατά λάθος χτυπά με μια ριπή ενέργειας προορισμένη για τον πραγματικό σκαντζόχοιρο. O Sonic σώζει την Amy, καταστρέφει το αρχηγείο του Eggman, και χρησιμοποιεί τους Λίθους του Χρόνου, τους οποίους βρήκε κατά τη διάρκεια της περιπέτειας, για να επαναφέρει τον Μικρό Πλανήτη στην αρχική του κατάσταση, πριν την εισβολή του επιστήμονα. Μαζί με την Amy, επιστρέφουν στον πλανήτη τους. Το βουνό στο οποίο η αλυσίδα ήταν δεμένη ανατινάζεται, και ο Μικρός Πλανήτης απομακρύνεται, προτού εξαφανιστεί με πυροτεχνήματα στο σχήμα του κεφαλιού του Sonic. Ο Eggman προσπαθεί να το σκάσει με έναν από τους Λίθους, ο Sonic όμως τον σταματάει πετώντας του ένα βότσαλο με μεγάλη ταχύτητα, ανατινάζοντας το όχημα του.

Sonic Adventure

Ο Sonic επισκέπτεται τη Station Square, μια πόλη κυρίως κατοικημένη από ανθρώπους. Παρατηρώντας αναταραχή ανάμεσα στην αστυνομία και κάποιου είδους διάφανο τέρας, o Sonic μάχεται με το πλάσμα, το οποίο έπειτα το σκάει, μεταμορφώνοντας τον εαυτό του σε μια λιμνούλα νερό. Την επόμενη μέρα, ο Sonic χαλαρώνει σε μία ξαπλώστρα όταν βλέπει τον Tails σε ένα καινούριο αεροπλάνο να πέφτει από τον ουρανό. Φτάνοντας στο σημείο πρόσκρουσης του διπλάνου, ο Tails εξηγεί ότι δοκίμαζε να χρησιμοποιήσει ένα Σμαράγδι του Χάους για να του δώσει ενέργεια. Πηγαίνοντας μαζί στο εργαστήρι του Tails, το ζεύγος πέφτουν στην ενέδρα του Δρ. Eggman, ο οποίος κλέβει το Σμαράγδι του Tails, δίνοντας το στο πλάσμα από νερό, το οποίο το απορροφά και αποκτά μια νέα μορφή (Χάος-1). Το Χάος (Chaos), όπως ανακοινώνει ο Eggman, είναι ένας αρχαίος Θεός της Καταστροφής υπό τον έλεγχο του, και μπορεί να χρησιμοποιήσει τα Σμαράγδια του Χάους για να καταστρέψει ολόκληρη τη Station Square. O Sonic και ο Tails προσπαθούν να βρουν τα υπόλοιπα Σμαράγδια πριν τον Eggman. Συναντούν τον Knuckles, τον οποίο ο επιστήμονας έχει και πάλι κοροϊδέψει, λέγοντας του πως έχουν τα κομμάτια του Υπέρτατου Σμαραγδιού τα οποία ψάχνει, ώστε να τους αποσπάσει την προσοχή. Πάνω στη μάχη, ο Eggman κλέβει τα Σμαράγδια που ο Sonic και ο Tails βρήκαν, δίνοντας τα στο Χάος το οποίο και πάλι μεταμορφώνεται, τώρα στο Χάος-4. Οι τρεις ήρωες νικούν το Χάος, και ο Sonic με τον Tails κυνηγούν το Ιπτάμενο Πλοίο του Eggman, τον Αυγοκαταστροφέα (Egg Carrier), με τον Σίφωνα. Εξαιτίας όμως εχθρικών πυρών, ο Σίφωνας πέφτει σε πορεία σύγκρουσης. Ο Sonic προσγειώνεται στη Station Square, όπου, ψάχνοντας για τον Tails, βρίσκει την Amy, η οποία έχει για συντροφιά ένα μικρό μπλε πουλί. Ο ροζ σκαντζόχοιρος όμως και πάλι είναι θύμα απαγωγής από ένα Ρομπότ γνωστό ως Μηδέν (Zero). Ο Sonic κυνηγάει τον Μηδέν, ο οποίος όμως το σκάει με τον Αυγοκαταστροφέα. Κυνηγώντας το πλοίο, ο Sonic βρίσκει επιτέλους τον Tails να οδηγεί το δικό του δικινητήριο αεροπλάνο, τον Ανεμοστρόβιλο-2, ο οποίος αντλεί ενέργεια από ένα Σμαράγδι του Χάους. Οι δύο προσγειώνονται στον Αυγοκαταστροφέα και βρίσκουν την Amy. O Eggman κλέβει ένα Σμαράγδι του Χάους από το πουλί της Amy, και στέλνει το ρομπότ Ε-102 Γάμμα (E-102 Gamma) για να αναλάβει τους εισβολείς ενώ εκείνος φεύγει. Προτού όμως o Sonic το καταστρέψει η Amy του ζητάει να το αφήσει ήσυχο γιατί εκείνο την έσωσε. Ο Αυγοκαταστροφέας αρχίζει να χάνει γρήγορα ύψος, για αυτό ο Sonic ζητάει από τον Tails να πάρει την Amy και να φύγουν, όσο εκείνος ακολουθεί τον Eggman. Με τη βοήθεια μιας τεράστιας γάτας με το όνομα Big, νικάνε το Χάος στη νέα μορφή του, Χάος-6. Ο Eggman και ο Sonic προσγειώνονται στο Αγγελικό Νησί, το οποίο έχει και πάλι προσγειωθεί. Ο Sonic εισβάλλει στη νέα βάση του Eggman, Τελικό Αυγό (Final Egg), και καταστρέφει την τελευταία μηχανή του, την Οχιά-Αυγό (Egg Viper). 
 
Μετά τη νίκη του ενάντια στον Eggman, ο Sonic χαλαρώνει έξω από το εργαστήρι του Tails, όταν η αλεπού εμφανίζεται και τον ενημερώνει πως, παρά την προσπάθεια του Knuckles να ανυψώσει το Αγγελικό Νησί, εκείνο πάλι έπεσε από τον ουρανό. Όταν οι δύο τους επισκέπτονται την έχιδνα, τον βρίσκουν αναίσθητο δίπλα στον Eggman. Όταν ξυπνούν, εξηγούν πώς το Χάος τους επιτέθηκε και πήρε πίσω τα 6 Σμαράγδια του Χάους τα οποία ο Knuckles πήρε από τον Αυγοκαταστροφέα. Τότε, η Tikal, ένα πνεύμα το οποίο τον καθοδηγούσε σε ολόκληρη την περιπέτεια, φέρνει τον Sonic πίσω στο αρχαίο παρελθόν, όπου η φυλή της, αρχαίες Έχιδνες, εισβάλει στον βωμό του Υπέρτατου Σμαραγδιού, τραυματίζοντας τα Chao που κατοικούσαν κοντά του και προκαλώντας την οργή του Χάους, το οποίο ανταποδίδει προκαλώντας τη σχεδόν γενοκτονία των Εχιδνών. Γυρνώντας στο παρόν, ο Sonic καταλαβαίνει πως το Χάος δεν μπορεί να αφεθεί να πάρει το τελευταίο Σμαράγδι. Ο Tails τον οδηγεί στο σημείο πρόσκρουσης του Ανεμοστρόβιλου 2, ο οποίος αντλούσε ενέργεια από το Σμαράγδι. Πριν όμως προλάβουν να το πάρουν, το Χάος εμφανίζεται, καταστρέφοντας το δικινητήριο αεροπλάνο και απορροφώντας την πηγή ενέργειάς του. Στη Station Square, ολόκληρη η πόλη αρχίζει να πλημμυρίζει. Η καταστροφή είναι τεράστια. Τότε, στο κέντρο της εμφανίζεται ένας τεράστιος δράκος νερού: το Απόλυτο Χάος. Έχοντας απορροφήσει την ενέργεια των Σμαραγδιών του Χάους, το τέρας τα αποβάλλει, στραγγισμένα από το χρώμα τους. Ο Eggman, οδηγώντας τον Αυγοκαταστροφέα-2, ένα αερόπλοιο φτιαγμένο ειδικά για την περίπτωση που το Χάος παρακούσει τις εντολές του, προσπαθεί να καταστρέψει το τέρας, αποτυγχάνει όμως όταν το Απόλυτο Χάος καταστρέφει τον Αυγομεταφορέα-2 με μία μόνο ριπή ενέργειας. Η Tikal πιστεύει πως ο μόνος τρόπος να αποφευχθεί η ολική καταστροφή είναι το Χάος και εκείνη να φυλακισθούν και πάλι στο Υπέρτατο Σμαράγδι. Ο Sonic όμως αρνείται να δεχτεί αυτή τη λύση, λέγοντας πως ακόμα και αν τα καταφέρουν, η καρδιά του Χάους θα είναι ακόμα γεμάτη οργή. Ο Tails παρατηρεί ότι το Χάος έχει χρησιμοποιήσει μόνο την αρνητική ενέργεια των Σμαραγδιών, και πως ο Sonic πρέπει να είναι ικανός να αντλήσει την αληθινή τους δύναμη. Ο Sonic μεταμορφώνεται στον Super Sonic, και νικάει το Απόλυτο Χάος, το οποίο επιστρέφει στη μορφή Χάος-0. Μικρά Chao αρχίζουν να «επικοινωνούν» με το Χάος, το οποίο σταματά ώστε να τα ακούσει. Η Tikal του εξηγεί πως τα Chao τα οποία ήθελε να προστατεύσει είχαν επιβιώσει και τώρα ζούσαν αρμονικά με τους ανθρώπους. Ικανοποιημένο, το Χάος αποχαιρετά τα Chao, και μαζί με την Tikal, εξαφανίζονται στον ουρανό. Ο Sonic, έχοντας και πάλι αποβάλλει τα Σμαράγδια, βλέπει τον Eggman να το σκάει με το Αυγο-κίνητο, και μία ακόμα φορά, τον κυνηγάει.

Sonic Adventure 2 
Ένα άγνωστο χρονικό διάστημα μετά το περιστατικό του Χάους, ο Sonic συλλαμβάνεται από τον οργανισμό Τάγμα Προστατών των Εθνών (Guardian Unit of Nations) ή G.U.N. Μεταφέρεται μέσα σε ένα ελικόπτερο πάνω από την πρωτεύουσα της Ενωμένης Ομοσπονδίας (United Federation), την Κεντρική Πόλη (Central City), καταφέρνει όμως να υπερισχύσει ενάντια στους φύλακες του και τις χειροπέδες του και πηδάει από το ελικόπτερο. Αφού καταστρέψει κυβερνητικά ρομπότ, ξεφύγει από ένα τεράστιο φορτηγό και πολεμήσει έναν γιγάντιο εξωσκελετό, ο Sonic σταματά για μία στιγμή για να ηρεμήσει. Τότε, παρατηρεί πάνω στον απενεργοποιημένο εξωσκελετό έναν μυστηριώδη μαύρο σκαντζόχοιρο, ο οποίος κρατάει ένα Σμαράγδι του Χάους. Συνειδητοποιώντας πως ο λόγος που συνελήφθη είναι επειδή ο στρατός τον μπέρδεψε για εκείνον, ο Sonic προσπαθεί να πιάσει τον "ψεύτικο σκαντζόχοιρο", ο οποίος όμως εμφανίζεται πίσω του. Αρχικά νομίζοντας πως είναι πιο γρήγορος ακόμα και από εκείνον, συνειδητοποιεί πως είναι πιο πιθανό να χρησιμοποιεί το Σμαράγδι για να τηλεμεταφερθεί. Ο μαύρος σκαντζόχοιρος αποκαλύπτει πως το όνομα του είναι Shadow, προτού εξαφανιστεί φωνάζοντας "Έλεγχος Χάους!" (Chaos Control). Χαμένος στις σκέψεις του, ο Sonic δεν παρατηρεί πως οι αρχές τον έχουν περικυκλώσει, συλλαμβάνοντας τον και οδηγώντας τον στη Νήσος Φυλακή (Prison Island). Μέσα από τα δόντια του, ο Sonic ψιθυρίζει το ακρώνυμο ACAB. Περνώντας τη νύχτα στο κελί, αποδρά με τη βοήθεια της Amy. Προτού φύγουν από το νησί, o Sonic συναντά και πάλι τον Shadow. Μετά από μια σύντομη μάχη, η φωνή του Eggman ακούγεται από τον πομπό του μαύρου σκαντζόχοιρου, λέγοντας του να βιαστεί πριν το νησί ανατιναχτεί. Ο Sonic βρίσκει την Amy και τον Tails, και μαζί διαφεύγουν από το νησί. Την ίδια μέρα, ο Δρ. Eggman κάνει την ανακοίνωση του στον κόσμο: έχει στην κατοχή του ένα παντοδύναμο όπλο, το Κανόνι Έκλειψης (Eclipse Cannon), το οποίο θα χρησιμοποιήσει για να επιφέρει καταστροφή αν οι κυβερνήσεις όλου του κόσμου δεν παραδοθούν. Για να αποδείξει την ειλικρίνεια του, χρησιμοποιεί το Κανόνι για να ανατινάξει τη μισή Σελήνη, δίνοντας στον κόσμο προθεσμία 24 ώρες μέχρι την παράδοση του. Βλέποντας τη μετάδοση, ο Tails θεωρεί πως το Κανόνι απαιτεί τα Σμαράγδια του Χάους για να λειτουργήσει, με εκείνον να είναι ο κάτοχος του τελευταίου. o Sonic και ο Tails ακολουθούν τον Πρόεδρο της Ενωμένης Ομοσπονδίας, γνωρίζοντας πως είναι σε επικοινωνία με τον Eggman. Εντοπίζουν τα ίχνη του Eggman σε μία πυραμίδα στη μέση της ερήμου, στην οποία εισβάλλουν με τη βοήθεια του Knuckles, ο οποίος ψάχνει για άλλη μία φορά τα κομμάτια του Υπέρτατου Σμαραγδιού. Σε αυτή τη βάση βρίσκουν έναν διαστημικό πύραυλο, τον οποίο χρησιμοποιούν για να φτάσουν τη Διαστημική Αποικία ΚΙΒΩΤΟΣ (Space Colony ARK), όπου το Κανόνι Έκλειψης βρίσκεται. Στη διαδρομή, προσκρούονται με αστεροειδείς, οι οποίοι προκαλούν ένα άνοιγμα στο διαστημόπλοιο, μέσα από το οποίο χάνονται τα κομμάτια του Υπέρτατου Σμαραγδιού που ο Knuckles είχε μαζέψει, κάνοντας τον να πηδήξει και εκείνος έξω ώστε να τα βρει. Ο Tails δίνει στον Sonic το Σμαράγδι του Χάους, αποκαλύπτει όμως ότι είναι μία ρέπλικα σχεδιασμένη να καταστρέψει το Κανόνι Έκλειψης από μέσα. O Tails προσπαθεί να κλείσει την γεννήτρια για τις ασπίδες του όπλου, όσο ο Sonic ψάχνει το Κέντρο Ελέγχου, αφήνοντας την Amy πίσω. Όταν ο Sonic εντοπίζει το Κέντρο Ελέγχου, δέχεται ένα μήνυμα από τον Eggman πως αν δεν γυρίσει αμέσως με το Σμαράγδι, θα σκοτώσει την Amy. Φτάνοντας στο αρχικό δωμάτιο, ο Sonic σκέφτεται πως αν δώσει το ψεύτικο Σμαράγδι στον Eggman, μπορεί να καταστρέψει το Κανόνι και να σώσει την Amy. O Eggman όμως παγιδεύει τον σκαντζόχοιρο σε μία κάψουλα, μπλοφάροντας πως γνώριζε για το ψεύτικο Σμαράγδι. Όταν ο Tails επιβεβαιώνει την υπόθεση του, ο Eggman ελευθερώνει την κάψουλα από την ΚΙΒΩΤΟ, αφήνοντας την να πέσει στη Γη, σκοτώνοντας έτσι τον μεγαλύτερο εχθρό του. Ο Sonic ζητάει από τον Tails να προστατεύσει την Amy, και αρχίζει να πέφτει. Τότε όμως, ακούει ξανά τα λόγια του Shadow. Προσπαθεί να χρησιμοποιήσει το ψεύτικο Σμαράγδι για να πραγματοποιήσει Έλεγχο Χάους, τηλεμεταφέροντας τον εαυτό του δίπλα στον Knuckles, o οποίος ήταν ικανός να αποκαταστήσει το Υπέρτατο Σμαράγδι με τα κομμάτια που πήρε από τη νυχτερίδα Rouge. O Sonic αρχίζει να τρέχει προς το Κέντρο Ελέγχου για να καταστρέψει το Κανόνι, τον εμποδίζει όμως ο Shadow, λέγοντας του συγχαρητήρια για τον Έλεγχο Χάους του, και ζητώντας συγγνώμη που δεν μπορεί να τον αφήσει ζωντανό. Ο Sonic νικά τον Shadow, και προλαβαίνει να ανατινάξει το Κανόνι Έκλειψης πριν εκείνο πυροβολήσει. 
 
Γυρνώντας στο αρχικό δωμάτιο, ο Sonic και ο Knuckles νιώθουν το έδαφος να τρέμει. Πίσω τους εμφανίζεται η Rouge, η οποία ανακοινώνει πως η ΚΙΒΩΤΟΣ έχει αρχίσει να πέφτει προς τον πλανήτη με τεράστιες ταχύτητες. Ένα βίντεο ενός γέρου άνδρα αρχίζει να παίζει, στο οποίο ανακοινώνει πως η Διαστημική Βάση πρόκειται να συγκρουστεί με τον πλανήτη, προκαλώντας μια αλυσωτή αντίδραση χρησιμοποιώντας τα 7 Σμαράγδια του Χάους που θα οδηγήσει στην καταστροφή του, ως εκδίκηση για όλα όσα πήραν από αυτόν. Εκτός κάμερας, ακούγεται η φωνή ενός ατόμου να ρωτάει αν έχει κάτι άλλο να πει, και o οπλισμός ενός πιστολιού. Μπαίνοντας στο δωμάτιο, ο Eggman αποκαλύπτει πως ο άνδρας του βίντεο είναι ο παππούς του, Gerald Robotnik, μία από τις μεγαλύτερες επιστημονικές ιδιοφυΐες του κόσμου, δίνοντας το ημερολόγιο του στη Rouge. Από αυτό αποκαλύπτεται πως ο Gerald ήταν ο κύριος επιστήμονας της ΚΙΒΩΤΟΥ, η οποία όμως εγκαταλείφθηκε όταν ο G.U.N. εισέβαλλε στον διαστημικό σταθμό, συλλαμβάνοντας ή εκτελώντας κάθε επιστήμονα της. Μέσα στα θύματα είναι η ξαδέλφη του Eggman, Maria Robotnik, κάνοντας τον Gerald να χάσει τα λογικά του. Φυτεύοντας στο δημιούργημα του, τον Shadow, ψεύτικες αναμνήσεις της Maria να ζητάει εκδίκηση, του δίνει οδηγίες να μαζέψει τα 7 Σμαράγδια του Χάους και να επιφέρει την εκδίκηση του. Ο Eggman, ανακαλύπτοντας το ημερολόγιο, απελευθέρωσε τον Shadow από το κώμα του, μη γνωρίζοντας το πραγματικό σχέδιο του παππού του. Ο Sonic, o Tails και ο Knuckles αποφασίζουν διστακτικά να συνεργαστούν με τον Eggman και τη Rouge για να σταματήσουν την πτώση της Κιβωτού, αφήνοντας για μία ακόμα φορά την Amy πίσω. Ο Sonic και ο Knuckles φτάνουν στον πυρήνα του Κανονιού, από όπου μπορούν να χρησιμοποιήσουν το Υπέρτατο Σμαράγδι για να σταματήσουν την αλυσωτή αντίδραση των Σμαραγδιών του Χάους, εμποδίζονται όμως από ένα τεράστιο τέρας: το πρωτότυπο της Υπέρτατης Μορφής Ζωής, τον Βιοδράκο (Biolizard). Μην έχοντας τον χρόνο να πολεμήσουν το πλάσμα, ξαφνιάζονται από την εμφάνιση του Shadow ο οποίος, έχοντας συνειδητοποιήσει την πραγματική του υπόσχεση στη Maria χάρη στην Amy, δίνει στους δύο τους την ευκαιρία να σταματήσουν την πτώση της ΚΙΒΩΤΟΥ όσο εκείνος αντιμετωπίζει τον Βιοδράκο. Νικάει τον μεγαλύτερο αδελφό του, όσο ο Knuckles προσεύχεται στο Υπέρτατο Σμαράγδι να βάλει τέλος στα σχέδια του νεκρού επιστήμονα, το οποίο εκπληρώνει την επιθυμία του. Ο Βιοδράκος, όμως, χρησιμοποιώντας τα Σμαράγδια του Χάους, πραγματοποιεί ένα είδος Ελέγχου Χάους, ενώνει το κατεστραμμένο σώμα του με το απενεργοποιημένο Κανόνι Έκλειψης, και συνεχίζει την πορεία πρόσκρουσης της ΚΙΒΩΤΟΥ. Οι δύο σκαντζόχοιροι αντλούν ενέργεια από τα στραγγισμένα από το χρώμα τους Σμαράγδια και μεταμορφώνονται στον Super Sonic και τον Super Shadow. Τηλεμεταφέρονται έξω από τη Διαστημική Αποικία, σε μια προσπάθεια να σταματήσουν το εξελιγμένο τερατούργημα: τον Τελευταίο Κίνδυνο (Finalhazard). Βγάζοντας το από τη μιζέρια του, η ΚΙΒΩΤΟΣ έχει αποκτήσει ταχύτητα πολύ μεγάλη για να σταματήσει. Οι δύο ήρωες εκτελούν Έλεγχο Χάους μία τελευταία φορά, με τον Shadow να αφαιρεί τα ανασταλτικά δαχτυλίδια του, απελευθερώνοντας την αληθινή του δύναμη, επιτυχώς επιστρέφοντας τη βάση πίσω στην αρχική της θέση. Δυστυχώς, ο Shadow δαπανά υπερβολική ενέργεια, με αποτέλεσμα να χάσει τη Super μορφή του, και να πέσει στον πλανήτη τον οποίο λίγα λεπτά νωρίτερα προσπάθησε να καταστρέψει και εκπληρώνοντας την υπόσχεση του. Ο Sonic επιστρέφει στους συμμάχους του, δίνοντας στη Rouge ένα από τα δαχτυλίδια του Shadow και περιγράφοντας τον ως ένα ηρωικό σκαντζόχοιρο ο οποίος θυσιάστηκε για να προστατέψει τον κόσμο που η Maria αγάπησε. Επιστρέφοντας στον πλανήτη τους, ο Sonic αποχαιρετά τον μαύρο σκαντζόχοιρο.

Sonic Heroes 
Στον ελεύθερο του χρόνο, ο Sonic διασχίζει ένα φαράγγι. Οδηγώντας τον Ανεμοστρόβιλο-2, ο Tails, με συνοδηγό τον Knuckles, φτάνουν τον σκαντζόχοιρο, δίνοντας του ένα γράμμα από τον Δρ. Eggman. To γράμμα απευθύνεται στην "Ομάδα Sonic", ανακοινώνοντας πως έχει δημιουργήσει το Υπέρτατο όπλο και πως, σε τρεις μέρες, θα το χρησιμοποιήσει για να κυριεύσει τον κόσμο, προσκαλώντας τους να προσπαθήσουν να τον σταματήσουν. Συναντούν την "Ομάδα Rose", μέλη της η Amy, η Cream (ένας λαγός τον οποίο γνώρισαν σε μία προηγούμενη περιπέτεια) και ο Big, και μία σύντομη μάχη ξεσπάει, με την Ομάδα Sonic να το σκάει. Καταστρέφοντας το Αλμπατρός-Αυγό (Egg Albatross), ανακαλύπτουν πώς ο Eggman τον οποίο κυνηγούσαν είναι απλά ένα ανδρείκελο, αποσπώντας του την προσοχή όσο ο ιπτάμενος Στόλος του Αυγού (Egg Fleet) ετοιμαζόταν για εισβολή. Κυνηγώντας τον στόλο, ανταμώνουν έναν φαινομενικά αναστημένο Shadow, μαζί με τη Rouge και ένα Ρομπότ του Eggman με όνομα E-123 Ωμέγα (E-123 Omega), οι οποίοι επίσης επιθυμούν να συναντήσουν τον Eggman. Οι δύο ομάδες ξεκινούν έναν καυγά, με τη Rouge να αναγκάζει τους συμμάχους της να φύγουν. Φτάνοντας επιτέλους στον Στόλο του τρελού επιστήμονα, οι ήρωες καταστρέφουν τον Αυγο-κράτορα (Egg Emperor) του εχθρού τους και ένα μεγάλο μέρος των πολεμικών πλοίων του, παίρνοντας την ευκαιρία να χαλαρώσουν, προτού η Amy εμφανιστεί και πάλι, κυνηγώντας τον Sonic. Ο ουρανός όμως σύντομα σκοτεινιάζει, με μία σκιερή φιγούρα να εμφανίζεται στην κορυφή του κύριου αερόπλοιου. Απαιτεί από όλα τα βιολογικά όντα να γονατίσουν μπροστά στον αφέντη τους, προτού καλέσει έναν κεραυνό από τον ουρανό, καταστρέφοντας τη βάση του Eggman. H ομάδα Ντετέκτιβ Chaotix, παλιοί σύμμαχοι του Knuckles, έχοντας βρει τον αληθινό Eggman, τον αναγκάζουν να εξηγήσει τι συμβαίνει. Ο επιστήμονας εξηγεί πως η σκιερή φιγούρα είναι ο Neo Metal Sonic, το παλιό αντίγραφο του Sonic αναβαθμισμένο, ο οποίος, έχοντας ελεύθερη θέληση, φυλάκισε τον δημιουργό του, παίρνοντας τη θέση του προκειμένου να αντιγράψει τις δυνάμεις όλων των ηρώων, συνδυάζοντας τις με τη δύναμη του Απόλυτου Χάους. Έχοντας επιτύχει τον στόχο του, ο Neo Metal Sonic αρχίζει να χρησιμοποιεί τα συντρίμμια γύρω του για να ξεκινήσει τη μεταμόρφωση του, αντιγράφοντας τη μορφή του υδάτινου τέρατος, ώστε να γίνει ένας τεράστιος μηχανικός δράκος: ο Μεταλλικός Κυρίαρχος (Metal Overlord). Ο Eggman πιστεύει πως έχει έρθει το τέλος, εύχοντας να είχαν τα 7 Σμαράγδια του Χάους. Τότε, η κάθε ομάδα δείχνει τα Σμαράγδια τα οποία μάζεψαν στην περιπέτεια τους. Ο Sonic ανακοινώνει πως πρόκειται να γίνει Super, με τον Tails και τον Knuckles έτοιμους να τον βοηθήσουν. Ο Shadow λέει πως αυτός και οι υπόλοιπες ομάδες θα καθυστερήσουν την εξέλιξη του Metal, χαρίζοντας στην Ομάδα Sonic χρόνο. Ο Sonic χρησιμοποιεί τα Σμαράγδια του Χάους για να μεταμορφωθεί στον Super Sonic, με την περίσσεια ενέργεια να περιτριγυρίζει τον Tails και τον Knuckles, χαρίζοντας τους τις Super Ασπίδες. Η Super Ομάδα Sonic καταστρέφουν το νέο σώμα του Metal Sonic, ο οποίος επιστρέφει στην αρχική του μορφή. Πριν χάσει τη δυνατότητα να μιλάει χωρίς τη Neo μορφή του, ρωτάει το "βιολογικό του αντίγραφο" γιατί δεν μπορεί να τον νικήσει. Ο Sonic του απαντά πως, όποτε θελήσει ρεβάνς, εκείνος θα περιμένει, αμέσως μετά αρχίζοντας να τρέχει από την Amy.

Sonic ο Σκαντζόχοιρος (2006) 
Ο Sonic επισκέπτεται το ετήσιο Φεστιβάλ του Ήλιου στο Βασίλειο της Ηλιούπολης (Soleanna), όπου η Πριγκίπισσα Elise, μονάρχης της παραθαλάσσιας χώρας, ανάβει την τεράστια φλόγα και ευχαριστεί τη Θεά τους, Σολάρις (Solaris), για όλα όσα προσφέρει στην Ηλιούπολη. Εκείνη όμως τη στιγμή, πυρά πέφτουν από τον ουρανό γύρω από την Πριγκίπισσα, με Ρομπότ να προσγειώνονται και να τη σημαδεύουν. Βγαίνοντας από το ανανεωμένο Αυγο-κίνητο του, ο Δρ. Eggman συστήνει τον εαυτό του σε εκείνη, ζητώντας το Σμαράγδι του Χάους που έχει στην κατοχή της. Τότε όμως εμφανίζεται ο Sonic, o οποίος καταστρέφει τα ρομπότ του Eggman και το σκάει μαζί με την Πριγκίπισσα. Παρεμποδίζονται από άλλα ρομπότ, με τον Sonic να τα καταστρέφει εξίσου γρήγορα. Αποτελούσαν, όμως, απλό αντιπερισπασμό, καθώς ο εχθρός του απαγάγει την Elise, με εκείνη να πετάει το Σμαράγδι της στον Σκαντζόχοιρο. Το επόμενο πρωί, ο Sonic συναντά τον Tails, και οι δύο κυνηγούν τον καινούριο Αυγοκαταστροφέα του Eggman, αποτυγχάνοντας όμως να τον φτάσουν. Αντί αυτού, επισκέπτονται τη βάση του Eggman στην κοντινή έρημο και καταστρέφουν το ρομπότ φύλακα της Elise, τον Κέρβερο-Αυγό (Egg Cerberus). O Tails απασχολεί τα διάφορα άλλα ρομπότ, όσο ο Sonic και η Πριγκίπισσα το σκάνε. Φτάνοντας σε ένα ασφαλές λιβάδι, η Elise παρατηρεί πως ο Sonic είναι χτυπημένος. Όσο φροντίζει την πληγή του, εξηγεί πως ο Eggman τη χρειάζεται για να απελευθερώσει τις "Φλόγες της Καταστροφής", την οργή της Θεάς Σολάρις η οποία, μετά από ένα ατύχημα που απείλησε να καταστρέψει την Ηλιούπολη πριν 10 χρόνια, κλείστηκε μέσα της. Μοιράζεται τις ανησυχίες της με τον μπλε σκαντζόχοιρο, ο οποίος πιάνει το χέρι της και τρέχει μαζί της, δίνοντας της το μήνυμα πάντα να τρέχει από τα προβλήματα της. Περνώντας από την πλατεία της πόλης, πέφτουν στην ενέδρα ενός λευκού σκαντζόχοιρου με ψυχοκινητικές δυνάμεις με το όνομα Silver. Ο Silver αποκαλεί τον Sonic "Σκανδάλη της Iblis", και μετά από μια σύντομη μάχη, είναι έτοιμος να αποτελειώσει τον μπλε ήρωα, όταν ο Eggman απαγάγει και πάλι την Πριγκίπισσα. Ο Sonic προσπαθεί να τον κυνηγήσει, μόνο για να πέσει και πάλι κάτω λόγω του Silver. Ανάμεσα τους όμως μπαίνει η Amy, την οποία ο λευκός σκαντζόχοιρος φαινομενικά γνωρίζει, χαρίζοντας στον Sonic την ευκαιρία να αποδράσει. Μαζί με τον Tails, συναντούν τον Knuckles, ο οποίος έχει ένα μήνυμα από τον Δρ. Eggman. Ο επιστήμονας προτείνει να ανταλλάξει την Πριγκίπισσα για το Σμαράγδι του Χάους το οποίο ο σκαντζόχοιρος έχει στην κατοχή του, με τον Knuckles να παρατηρεί πως είναι μία ξεκάθαρη παγίδα. Αδιαφορώντας, η Ομάδα Sonic εισβάλει στην υποθαλάσσια βάση του Eggman, φτάνοντας σε ένα κυκλικό δωμάτιο με τον οικοδεσπότη τους πίσω από έναν γυάλινο τοίχο. Ο Sonic τοποθετεί το Σμαράγδι στο κέντρο του δωματίου, το οποίο δίνει ενέργεια σε μία μηχανή του Eggman η οποία τους σηκώνει στον αέρα, εξαφανίζοντας τους.

Πέφτοντας πάλι στο έδαφος, παρατηρούν το δωμάτιο σε σαφώς χειρότερη κατάσταση, ενώ ο Eggman και η Πριγκίπισσα έχουν εξαφανιστεί. Από τη θέση τους όμως ακούγεται μία φιλική φωνή∙ η Rouge, συνοδευόμενη από τον Shadow. Δείχνοντας τους τον έξω κόσμο, μία αποκαλυπτική εκδοχή της Ηλιούπολης βυθισμένη στη λάβα, εξηγούν πως βρίσκονται στο μακρινό μέλλον, και πως για να επιστρέψουν στην εποχή τους χρειάζονται μία τεράστια πηγή ενέργειας. Χωρίζονται για βρουν Σμαράγδια του Χάους, με την Ομάδα Sonic να επισκέπτονται μια εγκαταλελειμμένη βάση του Eggman. Πίσω από μισόκλειστες πόρτες, βλέπουν τον Silver και μια μώβ γάτα να μιλούν με έναν σκαντζόχοιρο με εξαιρετική ομοιότητα στον Shadow. Δίνοντας στον Silver ένα Σμαράγδι του Χάους, αποκαλύπτει πως χρειάζεται να σκοτώσει έναν μπλε σκαντζόχοιρο προκειμένου να σώσει το μέλλον από τις φλόγες της Iblis. Έπειτα, οι τρεις τους εξαφανίζονται. Χακάροντας τον υπολογιστή που χρησιμοποιούσαν, ο Tails ανακαλύπτει πως η Πριγκίπισσα πέθανε όταν ο Αυγοκαταστροφέας ανατινάχθηκε. Βρίσκοντας πάλι τον Shadow και τη Rouge, ανακαλύπτουν πως οι δύο τους έχουν πλέον στην κατοχή τους ένα Σμαράγδι, και έχουν εντοπίσει ένα δεύτερο. Φτάνοντας την τοποθεσία του, μάχονται με το τέρας της Iblis το οποίο το προστατεύει και ο Sonic παίρνει το Σμαράγδι. Εκτελώντας Έλεγχο Χάους ταυτόχρονα με τον Shadow, δημιουργείται μία χρονοπύλη, μέσα από την οποία οι ήρωες περνούν για να φτάσουν και πάλι στο παρόν, με την ομάδα Sonic να έχει χωριστεί από τον Shadow και τη Rouge. Ο Sonic σώζει την Elise από το τρένο προμηθειών του Eggman, προτού αποφύγει ξυστά μία ριπή ενέργειας από τον Silver, o οποίος τον παγιδεύει με την ψυχοκίνηση του. Όσο οι δύο σκαντζόχοιροι είναι απασχολημένοι, ο Eggman και πάλι απάγει την Πριγκίπισσα, με τον Sonic ανίκανο να τον σταματήσει. Τότε όμως παρεμβαίνει ο Shadow, με τον Silver να αδυνατεί να καταλάβει γιατί ο Mephiles μπαίνει στον δρόμο του. Ο μαύρος σκαντζόχοιρος εξηγεί ότι τον λένε Shadow, δίνοντας στον Sonic την ευκαιρία να κυνηγήσει τον επιστήμονα. Σώζοντας την Elise, τρέχουν μαζί μέσα από το δάσος για να αποφύγουν τα ρομπότ του Eggman. Κάθονται κάτω από μια αμυγδαλιά για να ξεκουραστούν, με την Elise να εξηγεί ότι, παρόλα όσα έχουν συμβεί, απόλαυσε αυτήν την περιπέτεια, η οποία της έδωσε την ευκαιρία να είναι κάτι εκτός από την Πριγκίπισσα της Ηλιούπολης. Ο Sonic παρατηρεί πως να είναι κανείς μονάρχης δεν μπορεί να είναι εύκολο, ωστόσο η Elise λέει πως αγαπά όλους τους πολίτες της, με την ίδια αγάπη που της έδειχναν οι νεκροί γονείς της. Μην μπορώντας να κλάψει από φόβο να απελευθερώσει την Iblis, πέφτει στην αγκαλιά του Sonic, ο οποίος της θυμίζει πάντα να τρέχει από τα προβλήματα της. Δυστυχώς, ο Eggman απειλεί πως αν η Elise δεν παραδοθεί σε εκείνον, θα καταστρέψει ολοσχερώς την Ηλιούπολη, με την Πριγκίπισσα να επιστρέφει στον Αυγοκαταστροφέα οικειοθελώς. Ο Sonic προσπαθεί να κυνηγήσει το αερόπλοιο, εμποδίζεται όμως από ένα σμήνος ρομπότ. Εκείνα όμως περικυκλώνονται από μια γαλανή ενέργεια, καθώς ο Silver, έχοντας συνειδητοποιήσει το λάθος του, μαζί με τη μωβ γάτα Blaze, αποφασίζουν να βοηθήσουν τον Sonic. Είναι, όμως, πολύ αργά, καθώς ο Sonic δεν προλαβαίνει να φτάσει τον Αυγοκαταστροφέα προτού αυτός ανατιναχτεί. Ο Silver όμως προτείνει να χρησιμοποιήσουν Έλεγχο Χάους για να επιστρέψουν στο παρελθόν. Μια χρονοπύλη εμφανίζεται μπροστά τους, με τον Sonic να δίνει το Σμαράγδι του στον Silver. Του λέει πως μπορεί να το χειριστεί μόνος του και πως, αν σώσει την Elise, θα σωθεί και το μέλλον τους. Έχοντας επιβιβαστεί πριν ο Αυγοκαταστροφέας απογειωθεί, ο Sonic βρίσκεται αντιμέτωπος με τον Eggman, ο οποίος χρησιμοποιεί το Ερπενδόρι-Αυγό (Egg Wyvern) για να τον σταματήσει από το να καταστρέψει και πάλι τα σχέδια του. Ανίκανος να τα καταφέρει όμως, το σκάει με το κλασσικό του Αυγο-κίνητο, ενώ ο Sonic και η Elise με δυσκολία αποφεύγουν τον εκρήξεις γύρω τους, φτάνοντας το έδαφος την τελευταία δυνατή στιγμή.

Με τον Eggman να έχει τακτοποιηθεί, ο Sonic και η Elise γυρνούν περπατώντας στην Ηλιούπολη. Αποτυγχάνουν όμως να παρατηρήσουν πίσω τους την εμφάνιση του μυστηριώδη σωσία του Shadow από το μέλλον, τώρα σε μια νέα κρυστάλλινη μορφή. Χρησιμοποιώντας ένα σμαράγδι του Χάους, δημιουργεί μια ριπή ενέργειας που διαπερνά τον Sonic, ο οποίος πεθαίνει στα χέρια της Elise, κάνοντας την να χάσει τον έλεγχο των συναισθημάτων της, κλαίγοντας και απελευθερώνοντας την Iblis, με την οποία ο μαύρος σκαντζόχοιρος ενώνεται, δημιουργώντας τη Θεά Σολάρις. Ο Tails, o Knuckles, η Amy, ο Silver, o Eggman, o Shadow, η Rouge και ο Ωμέγα εμφανίζονται σε ένα μικρό νησί στη μέση μίας κενής αβύσσου, παρατηρώντας τότε την Elise να κρατά τον νεκρό Sonic στα χέρια της. Ο Eggman εξηγεί πως η Σολάρις είναι ένα υπερδιάστατο ον, έτοιμο να καταβροχθίσει το σύμπαν τους, με την αντίσταση να είναι μάταια∙ ακόμα και αν τη σταματήσουν στο παρόν, θα συνεχίσει να υπάρχει στο παρελθόν και το μέλλον. Ο Silver αρνείται να τα παρατήσει, έτοιμος να την αντιμετωπίσει όσες φορές να είναι απαραίτητο, με τον Shadow να εξηγεί πως ίσως να ήταν δυνατό, εάν ο Sonic ήταν ακόμα μαζί τους. Τότε η Elise νιώθει την παρουσία του Sonic στον αιθέρα, πιστεύοντας πως ίσως υπάρχει κάποιος τρόπος να τον φέρουν πίσω. Ο Eggman εντοπίζει την τοποθεσία των Σμαραγδιών του Χάους στη μαύρη άβυσσο, με τους ήρωες να χωρίζονται ώστε να τα ανακτήσουν. Δίνοντας της τα Σμαράγδια, η Elise προσεύχεται σε αυτά να φέρουν πίσω τον Sonic, φιλώντας τον νεκρό σκαντζόχοιρο, ο οποίος επιστρέφει στην ζωή με τη μορφή Super Sonic. Μοιράζοντας τη δύναμη του με τον Shadow και τον Silver, αποκτούν τις μορφές Super Shadow και Super Silver. Με τον Shadow να ταξιδεύει στο παρελθόν και τον Silver στο μέλλον, απομονώνουν τη Σολάρις σε ένα χρονικό διάστημα, στο οποίο ο Sonic την καταστρέφει με μία τεράστια λάμψη φωτός η οποία γίνεται όλο και μικρότερη, εωσότου γίνει μία απλή φλόγα. Ο Sonic και η Elise τηλεμεταφέρονται στο παρελθόν, όπου ο πατέρας της Elise εξηγεί στη νεαρή κόρη του τα θαύματα τα οποία θα μπορούν να επιτύχουν με τη φλόγα της Σολάρις στο μέλλον. Μένοντας μόνοι στο δωμάτιο, ο Sonic και η Elise συνειδητοποιούν πως τα πάντα, το ατύχημα πριν 10 χρόνια, τα σχέδια του Eggman, ο θάνατος του Sonic, πρόκειται να συμβούν ξανά και ξανά, οδηγώντας το σύμπαν σε έναν φαύλο κύκλο ο οποίος πάντα οδηγεί στην καταστροφή του από τη Σολάρις. Συνειδητοποιούν πως πρέπει να βάλουν ένα τέλος, σβήνοντας τη φλόγα και αναιρώντας όλα όσα συνέβησαν από την ιστορία. Η Elise αρνείται, καθώς αυτό θα σήμαινε πως δεν θα γνώριζε ποτέ τον Sonic, αφήνοντας τον εαυτό της να κλάψει πραγματικά για πρώτη φορά. Ο μπλε σκαντζόχοιρος, όμως της θυμίζει και πάλι πάντα να τρέχει από τα προβλήματα της, πείθοντας την να κάνει το σωστό.

Ο Sonic επισκέπτεται το ετήσιο Φεστιβάλ του Ήλιου στο Βασίλειο της Ηλιούπολης, όπου η Πριγκίπισσα Elise, μονάρχης της παραθαλάσσιας χώρας, ανάβει την τεράστια φλόγα και ευχαριστεί τη Θεά τους, Σολάρις, για όλα όσα προσφέρει στην Ηλιούπολη. Απολαμβάνοντας τα πυροτεχνήματα, ο Sonic τρέχει προς την επόμενη του περιπέτεια.

Sonic Unleashed 
Με έναν καινούριο Στόλο του Αυγού, ο Eggman ετοιμάζεται να κηρύξει πόλεμο στον πλανήτη κάτω του. Τότε, ο Sonic εμφανίζεται στο κύριο αερόπλοιο του στόλου, διαπερνώντας όλες του τις άμυνες. Ο Eggman, ελέγχοντας έναν πρωτότυπο Δράκο-Αυγό (Egg Dragoon), παγιδεύει τον Sonic, ο οποίος όμως καταφέρνει να το απελευθερωθεί χρησιμοποιώντας τα Σμαράγδια του Χάους για να μεταμορφωθεί στον Super Sonic. Όσο ο Eggman προσπαθεί να το σκάσει με το Αυγο-κίνητο του, ο Sonic καταστρέφει τα υπόλοιπα αερόπλοια του στόλου. Πέφτοντας στο έδαφος του διαστημικού του σταθμού, ο επιστήμονας παρακαλεί τον σκαντζόχοιρο να του δείξει έλεος, δίνοντας του υπόσχεση ότι θα αλλάξει και θα γίνει καλύτερος άνθρωπος. Έκπληκτος από τη δειλία του αντίπαλου του, ο Sonic δεν τον παρατηρεί να ενεργοποιεί μία μηχανή, η οποία παγιδεύει τον χρυσό σκαντζόχοιρο και αντλεί την ενέργεια του. Στραγγίζοντας τα Σμαράγδια από το χρώμα τους, ο Eggman μεταμορφώνει τον διαστημικό σταθμό σε ένα τεράστιο κανόνι λέιζερ, το οποίο στοχεύει προς τον πλανήτη. Ο πλανήτης χωρίζεται σε κομμάτια, τα οποία αιωρούνται πάνω από τον πυρήνα του, μέσα από τον οποίο απελευθερώνεται μία σκοτεινή ενέργεια. Ταυτοχρόνως, το τρίχωμα του Sonic αρχίζει να σκουραίνει και να πυκνώνει, τα χέρια και τα νύχια του μεγαλώνουν, σκίζοντας τα γάντια του, ενώ τα δόντια του γίνονται μεγαλύτερα και πιο αιχμηρά. Έχοντας μεταμορφωθεί σε έναν "Λυκό-χοιρο" (Werehog), o Sonic λέει συγχαρητήρια στον Eggman, ο οποίος τον ευχαριστεί ανοίγoντας το αερόφραγμα, αφήνοντας τον Λυκό-χοιρο και τα Σμαράγδια να πέσουν στον πλανήτη, στην ηλιόλουστη Άποτος (Apotos). Ο Sonic συνειδητοποιεί πως βρίσκεται μέσα σε μια πράσινη φούσκα, η οποία όμως σκάει και τον αφήνει να πέσει μερικά μέτρα ως το έδαφος. Κοιτώντας γύρω του, παρατηρεί ένα μικρό φούξια πλάσμα, το οποίο, αφού αποκτά και πάλι τις αισθήσεις του, αδυνατεί να συστηθεί καθώς δεν θυμάται τίποτα. Ο Sonic, νομίζοντας πως προσγειώθηκε πάνω του και νιώθοντας άσχημα, υπόσχεται να τον βοηθήσει. Τότε, ο Ήλιος ανατέλλει, με τον Sonic να επιστρέφει στην κανονική του μορφή. Φτάνοντας σε μια κοντινή πόλη, ο Sonic ονομάζει το πλάσμα Chip, λόγω της αγάπης του για τα παγωτά. Ρωτώντας τους ανθρώπους γύρω τους, περνούν τη μέρα μην μπορώντας να βρουν κάποιον που να γνωρίζει τον Chip. Με τη δύση του Ηλίου, ο Sonic γίνεται και πάλι Λυκό-χοιρος, και ανακαλύπτει την αυξημένη δύναμη του, καθώς και τη δυνατότητα του να τεντώσει τα χέρια του σαν λάστιχα. Σώζει τον Tails από μία ομάδα μαύρων τεράτων, ο οποίος εξηγεί πως γνωρίζει κάποιον ικανό να τους βοηθήσει να επιστρέψουν τον πλανήτη στο κανονικό∙ τον καθηγητή Πίκλα (Professor Pickle), στο Πανεπιστήμιο της Σπαγγόνια (Spagonia). Οδηγώντας τον Ανεμοστρόβιλο-1 (Να μην συγχέεται με τον πρώτο Ανεμοστρόβιλο), φτάνουν στη Σπαγγόνια, όπου ανακαλύπτουν πως ο Eggman έχει απαγάγει τον καθηγητή. Εισβάλλοντας στη βάση του Eggman στο Μαζούρι (Mazuri), σώζουν τον καθηγητή Πίκλα, ανακαλύπτοντας έτσι ότι ο Eggman έχει απελευθερώσει τη Σκοτεινή Γαία, η οποία, έχοντας ξυπνήσει αιώνες πριν έπρεπε, δεν είναι ακόμα στο έπακρο της δύναμης της. Τώρα, οι ήρωες χρειάζεται να βρουν τους ναούς της Γαίας και να επιστρέψουν τη δύναμη στα Σμαράγδια του Χάους, επαναφέροντας έτσι τα κομμάτια του πλανήτη στις θέσεις τους.

Εντοπίζοντας τους ναούς στο Μιζούρι, την Χολόσκα (Holoska), την Τσαν-ναν (Chun-nan), την Σπαγγόνια και την Σαμάρ (Shamar) και επαναφορτίζοντας ενέργεια τα πέντε Σμαράγδια, ο Sonic και ο Chip φτάνουν στον ναό του Άνταμπατ (Adabat). Όσο όμως φορτίζει το έκτο Σμαράγδι, ο Chip έλκεται από μία τοιχογραφία κοντά του. Μετά από λίγη ώρα, ο Chip ξαναεμφανίζεται, ανακοινώνοντας πως θυμάται τα πάντα. Εξηγεί πως το πραγματικό του όνομα είναι Φωτεινή Γαία, και το πεπρωμένο του είναι να μάχεται την Σκοτεινή Γαία όταν εκείνη ξυπνάει, διατηρώντας έτσι την ισορροπία. Οι πράξεις του Eggman όμως τον έκαναν να χάσει τις αναμνήσεις του, παρόλα αυτά είναι χαρούμενος που είχε την ευκαιρία να γευθεί την ζωή στον πλανήτη τον οποίο προστατεύει. Με τον ήλιο να δύει, ο Sonic υποθέτει πως ο Chip ήταν ο λόγος που κατάφερε να μείνει ο εαυτός του ακόμα και όταν μεταμορφώνεται σε Λυκό-χοιρος, ωστόσο ο Chip υποστηρίζει πως ο μόνος λόγος είναι επειδή το πνεύμα του Sonic είναι πολύ ισχυρό για να επηρεαστεί. Ευχαριστεί τον φίλο του για όλα όσα έκανε για εκείνον, και αρχίζει να πετάει προς τον τελευταίο ναό της Γαίας, προτού ο Sonic την αρπάξει, εξηγώντας πως θα τον βοηθήσει μέχρι το τέλος. Γυρνώντας στο δεύτερο εργαστήρι του Καθηγητή Πίκλα στη Σαμάρ, εκείνος τους εξηγεί πως εντόπισε τον τελευταίο ναό της Γαίας. Με τον Tails να οδηγεί τον Ανεμοστρόβιλο-1, αιφνιδιάζονται όταν ο Eggman στέλνει ένα από τα αερόπλοια του για να τους εμποδίσει. Ο Sonic και ο Chip πηδάνε από το διπλάνο όσο ο Tails προσπαθεί να αποφύγει τα εχθρικά πυρά, και προσγειώνονται στην πύλη της βάσης του Eggman∙ την Eggmanland, ένα λούνα παρκ το οποίο ο τρελός επιστήμονας έχει χτίσει πάνω στον ναό. Φτάνοντας στην καρδιά του πάρκου, ο Sonic ως Λυκό-χοιρος επαναφορτίζει το τελευταίο Σμαράγδι του Χάους, καθώς όμως βγαίνει από τον ναό πέφτει στην ενέδρα του Eggman, ο οποίος, αντλώντας ενέργεια από την Σκοτεινή Γαία, έχει ολοκληρώσει τον Δράκο-Αυγό. Μετά από μία μάχη η οποία τους οδηγεί στον πυρήνα του πλανήτη, ο Λυκό-χοιρος καταστρέφει την τελευταία μηχανή του Eggman, κάνοντας τον να αρχίσει να καταριέται τον αιώνιο εχθρό του. Τότε, μπροστά στα μάτια τους, ένα τεράστιο τέρας αρχίζει να δημιουργείται, απορροφώντας την ενέργεια από τον Δράκο-Αυγό, την Eggmanland και ακόμα και τον Sonic, κάνοντας τον να γυρίσει στην κανονική του μορφή. Ο Chip αναγνωρίζει το τέρας ως την Σκοτεινή Γαία, ενώ ο Eggman το διατάσσει να καταστρέψει τον Sonic, προτού εκτοξευθεί από εκείνο στην άλλη άκρη του πλανήτη. Ο Sonic, κατατρομαγμένος, ζητάει από τον Chip να τρέξει, ο οποίος αρνείται και, χρησιμοποιώντας τις δυνάμεις του, καλεί τους 7 Ναούς της Γαίας από τις τοποθεσίες τους στην δικιά του, ενώνοντας τους στον Κολοσσό της Γαίας. Επιτίθεται στην Σκοτεινή Γαία με τους δύο γίγαντες να πιάνονται στα χέρια, δίνοντας στον Sonic την ευκαιρία να επιτεθεί στα μάτια της και να την τυφλώσει. Είναι όμως αργά, καθώς το τέρας έχει απορροφήσει αρκετή ενέργεια για να μεταμορφωθεί στην πραγματική μορφή του∙ την Απόλυτη Σκοτεινή Γαία. Ο Sonic τότε χρησιμοποιεί τα Σμαράγδια του Χάους για να μεταμορφωθεί στον Super Sonic, καταστρέφοντας την ασπίδα της Απόλυτης Σκοτεινής Γαίας και δίνοντας στον Κολοσσό την δυνατότητα να της επιτεθεί, πληγώνοντας την άσχημα προτού αυτή τον καταστρέψει σχεδόν ολοκληρωτικά. Ο Super Sonic τότε ρίχνει το τελευταίο χτύπημα, καταστρέφοντας το τέρας λίγο πριν χάσει την Super μορφή του και τις αισθήσεις του. Ο Chip χρησιμοποιεί τις δυνάμεις του για να τον πιάσει, ευχαριστώντας τον για όλες τις όμορφες εμπειρίες και πετώντας τον πίσω στην επιφάνεια όσο το τελευταίο κομμάτι του πλανήτη ξαναενώνεται με το σύνολο. Στον ουρανό επάνω από την ηλιόλουστη Άποτο, Sonic συνειδητοποιεί πως βρίσκεται μέσα σε μια πράσινη φούσκα, η οποία όμως σκάει και τον αφήνει να πέσει μερικά μέτρα ως το έδαφος. Κοιτώντας γύρω του, παρατηρεί ένα μικρό φούξια πλάσμα, το οποίο όμως εξαφανίζεται, αφήνοντας πίσω του ένα βραχιόλι. Βλέποντας τον Tails με τον Ανεμοστρόβιλο-1 να τον πλησιάζει, ο Sonic φοράει το βραχιόλι και τρέχει προς την επόμενη του περιπέτεια.

Sonic Colours 
Ο Δρ. Eggman ανακοινώνει πως έχει μετανιώσει για όλα του τα εγκλήματα, δημιουργώντας ένα λούνα παρκ στο διάστημα για να επανορθώσει. Αβέβαιος για την ειλικρίνεια του επιστήμονα, ο Sonic, μαζί με τον Tails, επιβιβάζονται στον "Υπερεπιταχυνόμενο Διαστημικό Ανελκυστήρα" και επισκέπτονται το "Απίθανο Διαπλανητικό Λούνα Παρκ του Δρ. Eggman" (Dr. Eggman's Incredible Interstellar Amusement Park). Εκεί, αντικρίζουν δύο ρομπότ, τον Orbot και τον Cubot, να κυνηγούν με δίχτυα δύο μικρά περίεργα πλάσματα. Ο Sonic κάνει την εμφάνιση του, με τα δειλά ρομπότ να το σκάνε. Κυνηγώντας τα, ο Sonic απορροφά ένα από τα περίεργα πλάσματα, δίνοντας του προσωρινά την δυνατότητα να μεταμορφωθεί σε ριπή λέιζερ και να πυροβολήσει εχθρούς. Επιστρέφοντας στον Tails και το δεύτερο πλάσμα, μοιράζεται μαζί του την ανακάλυψη του, όσο ο Tails του δείχνει την καινούρια του εφεύρεση, έναν μεταφραστή για την γλώσσα των εξωγηίνων. Εξηγεί πως το πλάσμα δίπλα του ονομάζεται Yacker, και είναι ένας εξωγήινος Wisp. Οι 5 πλανήτες του πάρκου ήταν οι κόσμοι των Wisp, τους οποίους ο Eggman έχει καταλάβει, απαγάγοντας εκείνον και τους φίλους του. Ο Sonic και ο Tails υπόσχονται να βοηθήσουν τον Yacker και να απελευθερώσουν τον κόσμο του.

Παιχνίδια 
 Sonic the Hedgehog (βιντεοπαιχνίδι) (1991)
 Sonic the Hedgehog (8-bit)
 Sonic Erasor
 Waku Waku Sonic Patrol Car
 Sonic the Hedgehog 2 (8-bit)
 Sonic the Hedgehog 2 (16-bit)
 Sonic the Hedgehog CD
 Sonic Chaos
 Sonic the Hedgehog Spinball
 Sonic the Hedgehog 3
 Sonic Drift
 Sonic & Knuckles
 Sonic Triple Trouble
 Knuckles Chaotix
 Sonic Drift 2
 Sonic Blast
 Sonic Labyrinth
 Sonic 3D Blast
 Sonic R
 Sonic Adventure
 Sonic the Hedgehog Pocket Adventure
 Sonic Shuffle
 Sonic Adventure 2
 Sonic Advance
 Sonic Advance 2
 Sonic Battle
 Sonic Heroes
 Sonic Advance 3
 Sonic Rush
 Sonic Riders
 Sonic the Hedgehog (2006 video game)
 Sonic and the Secret Rings
 Sonic Riders: Zero Gravity
 Sonic Chronicles: The Dark Brotherhood
 Sonic Unleashed
 Sonic and the Black Knight
 Sonic the Hedgehog 4: Episode I
 Sonic Free Riders
 Sonic Colors
 Sonic Generations
 Sonic the Hedgehog 4: Episode II
 Sonic Lost World
 Sonic Boom: Rise of Lyric
 Sonic Mania
 Sonic Forces
 Team Sonic Racing

Άλλα μέσα

Κινούμενα σχέδια 

 Adventures of Sonic the Hedgehog ή AoStH
 Sonic the Hedgehog (Sonic SatAM)
 Sonic the Hedgehog η Ταινία ή Sonic OVA
 Sonic Underground
 Sonic X
 Sonic Night of the Werehog
 Sonic Boom

Κόμικ 
 Sonic the Hedgehog (Manga)
 Sonic the Hedgehog (Archie Comics)
 Sonic X (Archie Comics)
 Sonic Universe (Archie Comics)
 Sonic the Comic (Fleetway)
 Sonic the Hedgehog (IDW Publishing)

Παραπομπές 

Μασκότ βιντεοπαιχνιδιών
Πρωταγωνιστές βιντεοπαιχνιδιών
Χαρακτήρες του Sonic the Hedgehog